arnastofnun/IGC-2024 huggingface dataset:
29 punda hótel

Samlokukóngurinn Sinclair Beecham er að opna hótel rétt norðan við City í London, þar sem nóttin á að kosta 59 pund. Þar á símtalsmínútan ekki að kosta 2 pund, heldur 2 pens. Þar á Mars-stöngin ekki að kosta 2 pund, heldur sama og úti í búð. Þægindi eru hin sömu á hótelherbergjunum og menn eru vanir, netsamband er frítt og kaffi sömuleiðis. Tom Robbins sagði í gær í Observer, að herbergin væru bæði stór og fín. Hótelið heitir Hoxton, síminn er 020 75450 1000, vefsíðan www.hoxtonhotels.com. Það verður opnað á föstudaginn. Þá verður loksins komið hótelverð af viti í London.
Töfin er sálræn vernd

Alan Wolfe segir í Boston Globe, að óttinn við hryðjuverk minni á sefasýki fyrri áratuga, áfengisbannið, kalda stríðið, kjarnorkubyrgin. Hann kallar þetta siðferðisótta, sem ekki sé á rökum reistur, heldur á sífréttum af vandamálum, sem síðan reynast vera misskilningur. Hinir handteknu reynast ekki vera hryðjuverkamenn. Við sjáum ekki baráttu gegn hryðjuverkum, sem kemur að gagni bak við tjöldin, en við sjáum gagnslaust eftirlitið á flugvöllum, sem tefur okkur um klukkustund í hverju flugi. Sú töf friðar sefasýkina. Hún veldur sálrænni vissu um, að Stóri bróðir passi okkur.
Frænkan er með skæri

Alan Wolfe segir, að stjórnsýslumenn við völd hafi hag af sefasýkinni. Þeir noti óttann til að safna valdi. Í stað þess að vernda fólk fyrir hryðjuverkum, er athyglinni beint að gamalli frænku með skæri í pússi sínu, arabalegum manni með farsíma í höndunum, barni með snuð, háskóladreng með nýjustu fartölvuna. Hryðjuverkamenn nota aðrar aðferðir, hegða sér öðru vísi en frænkan og smábarnið. Þeir nást ekki með aðgerðum, sem nú eru stundaðar á flugvöllum. Þær hafa hins vegar þann tilgang að hræða fólk til stuðnings við arftaka Edgar Hoover víða um heim.
Stríðin um vatn

Stríð Ísraels gegn umhverfi sínu er öðrum þræði stríð um vatn, sem víða skortir. Ísrael stelur vatnsbólum Palestínu og flytur vatnið til sín, meðan Palestína deyr úr þorsta. Árásin á Líbanon snerist sumpart um að eyðileggja vatnsleiðslur úr Litani-ánni. Á Sri Lanka er barist um vatnsból. Kína hefur iðnvæðst svo hratt, að víða er erfitt að ná vatni. Heimsveldi fortíðarinnar byggðust á vatni, Egyptaland, Mesópótamía. Stríð framtíðarinnar munu snúast um aðgang að vatni. Við erum heppin á Íslandi að hafa nóg vatn. En líklega kemur um síðir að ásælni mannkyns almennt í þetta vatn okkar.
Uppvakningurinn

Í Afganistan og Írak hafa Bandaríkin með hervaldi fellt ríkisstjórnir, sem voru andsnúnar Íran. Í Írak hafa þau til viðbótar með kosningum hafið til valda sjíta, sem leita skjóls og stuðnings Írana. Þannig hafa Bandaríkin vakið upp draug, sem heitir Íran. Það er orðið stórveldi Miðausturlanda, hyggst koma sér upp kjarnorkuvopnum og sáldrar peningum yfir Hizbolla í Líbanon. Þannig eru menn dæmdir til að valda sjálfum sér vandræðum, ef þeir skilja ekki sagnfræði. Sú er staða stjórnvalda í Bandaríkjunum um þessar mundir. Þau hafa óvart vakið upp draug, sem þau ráða síðan ekki við.
Sex tækjafíklar

Í grein í Guardian í gær skipti Gareth McLean tækjafíklum í flokka. Fyrst ber að telja Blackberry-fíkla, sem reyna að hitta feitum puttum á rétta stafi á ögursmáu lyklaborði lófatölvu til að svara tölvupósti. Síðan koma MySpace eða YouTube fíklar, sem ekki þvo sér og geta því eingöngu stundað mannleg samskipti á vefnum. Svo eru spilafíklarnir með Doom, Championship Manager og Civilisation. Síðan má telja iPoddara, sem eru líða utangátta um þjóðfélagið með hvítar snúrur í eyrunum. SMS-arar senda skilaboð allan daginn og þurfa aldrei að segja orð. Bluetooth er svo fyrir dópsala.
Gagnaeyðsla í tóbaki

Gladys Kessler dómari segir, að British American Tobacco hafi eytt gögnum og gagnabönkum til að hindra fólk í að komast að raun um skaðsemi tóbaks og höfða mál gegn fyrirtækinu. Dómarinn vísar til skjala, þar sem fram kemur, að starfsmenn eru hvattir til að ganga vel fram í gagnaeyðingu. Dómarinn telur, að tóbakshús á borð við BAT, Philip Morris, RJ Reynolds og Brown & Williamson hafi áratugum saman vitað um skaðsemi tóbaks og reynt með öllum tiltækum ráðum að hindra, að vitneskja um hana breiddist út í samfélaginu og næði til dómstóla.
Seymour M. Hersh

Höfuðsmaður rannsókna í blaðamennsku skrifar í The New Yorker eftir að hafa gert garðinn frægan á New York Times. Seymour M. Hersh er maðurinn, sem skrifaði um fjöldamorðin í My Lai og pyndingarnar í Abu Gharib. Richard Perle ráðherra segir hann vera það lengsta, sem amerískur blaðamaður hafi náð í hryðjuverkum. Vinnubrögð Hersh eru sérstæð, svo sem sjá má af nýrri grein hans á vef blaðsins um stríð Ísraels gegn nágrenni sínu, byggða eingöngu á nafnlausum heimildum. Hann hefur fengið Pulitzer og fleiri slík verðlaun, gengur um í rifnum fötum og liggur allan sólarhringinn í símanum.
Grýta rusli

Hver er fortíð unga fólksins, sem grýtir rusli í allar áttir, þar á meðal tyggjó? Hefur það ekki fengið neitt uppeldi heima fyrir? Hefur það ekki verið í skólum og lært umgengni? Hefur það ekki verið í unglingavinnu og lært að kasta ekki rusli? Hvað hafa allir verið að gera, sem koma að uppeldi ungs fólks? Og hvað með stjórnvöld, af hverju setja þau ekki losunargjald á verð hvers tyggjópakka? Svo langt gengur ruglið, að þátttakendur í maraþoni grýttu pappamálum í allar áttir í stað þess að fleygja þeim í ruslakistur, sem voru þétt við brautina.
Feykja rusli

Ljótt er að sjá umgengni þeirra, sem rífa gamla Lýsishúsið. Ruslið dreifist um nálægar götur og garða, einkum einangrunarplast, sem fer alla leið niður í fjöru. Þetta minnir mig á framkvæmdirnar í Norðlingaholti, þar sem plastið flaug um allar áttir í fyrravetur. Sóðaskapur er algengur í framkvæmdum hér á landi. Þar er að verki sama fólkið og hendir ruslinu út um bílglugga og er ófært um að ala upp börn, sem lætur rusl í þar til gerðar ruslafötur. Í greinum ferðamanna um Ísland er í auknum mæli fjallað um einstæðan sóðaskap þjóðarinnar.
Rangsnúin persónuvernd

Persónuvernd telur ólögmætt að nota lista yfir mætingar nemenda til að ákveða, hverjir megi taka þátt í hátíð. Í stað þess að skamma unglinga duglega fyrir lélega mætingu í grunnskólanum í Grindavík, höfðu villuráfandi foreldrar fyrir því að kvarta við stofnunina. Þetta er dæmigert fyrir ömurlegt ástand uppeldis hér á landi. Sérstök stofnun er svo rekin til að hindra eðlilega hnýsni í villuráfandi atferli. Lög og skrifstofu um persónuvernd ber að leggja niður hið bráðasta. Þetta er stofnun í tómu tjóni.
Þú skalt reykja

Útvarpsstöðin XFM gaf sígarettur í beinni útsendingu og afhenti þeim, sem reyktu, frímiða í bíó. Ennfremur hefur verið tilkynnt, að stöðin muni á fimmtudaginn bjóða fríar sígarettur á þessari sömu bíómynd. Hvað er hér á seyði? Eru markaðsmenn gengnir af göflunum? Er ekki hægt að stinga þeim inn fyrir að afvegaleiða ungt fólk. Af hverju hefur lögreglan ekki gert neitt í málinu? Hvað er hún yfirleitt að gera? Ekki má hún vera að því að sinna löggæzlu í Reykjavík. Er hún á námskeiðum hjá Alcoa í meðferð þeirra, sem eru Birni Bjarnasyni ekki þóknanlegir?
Tilskipunin

Nýr formaður Framsóknar segir ótímabært að ræða aðild að Evrópusambandinu. Hann virðist eins og telja sig geta gefið tilskipanir um, hvað megi ræða í þjóðfélaginu og hvað ekki. Davíð Oddsson var duglegur við að gefa út slíkar tilskipanir, en hann var sér á parti og verður ekki endurtekinn. Jón Sigurðsson hefur enga stöðu til að ákveða, um hvað megi tala. Hann er nýr og í senn gamall formaður smáflokks, sem hefur þá að kjósendum, sem hann hefur útvegað vinnu á mölinni. Forstjórar vinnumiðlana gefa ekki út yfirlýsingar fyrir hönd þjóðfélagsins.
Svindlað í sporti

Aftur og aftur les ég fréttir um svindl í sporti, nú síðast lyfjapróf Floyd Landis í Tour de France hjólreiðakeppninni. Áður voru það dómar yfir Juventus og fleiri fyrirtækjum í ítalska boltanum. Hvað eftir annað fréttist af falli frjálsíþróttafólks í lyfjaprófum, síðast Justin Gatlin, Marion Jones og Latifa Essarokh. Chelsea er fyrirtæki í eigu rússnesks auðkýfings, gott dæmi um úrkynjun íþrótta sem kaupsýslu. Lamaðir eftirlitsaðilar íþróttasamtaka virðast ekki geta stöðvað lyfjanotkun íþróttafólks, breytingu íþróttafélaga í braskhús og dómarahneyksli slíkra kaupsýslu-fyrirtækja.
Myndlistarlimbó

Fólk kaupir listaverk, ef þau eru tvívíð og rétthyrnd, passa í veggpláss. Sveitarfélög kaupa listaverk, ef þau standa á stalli og hreyfast helzt ekki. Hvorir tveggja kaupa fyrst og fremst verk höfunda, sem hafa fengið viðurkenningu, til dæmis með því að deyja. Nútímamyndlist hefur í fjóra áratugi fengizt við allt annað, einkum uppákomur eðan gerninga, sem hvorki rúmast í rétthyrningi né á stalli. Frá þeim tíma hefur myndazt gjá milli myndlistarmanna og fólks. Engin listgrein hefur fjarlægzt fólk meira en myndlistin. Hún lifir í limbói fámenns hóps listamanna og listrýna.
Hætta “mögulega”

Fjölmiðlar fullyrtu mikið í gær. Morgunblaðið sagði á vefnum, að bein Hrings yrðu flutt aftur í Hringsdal. Ekkert bendir til, að beinin séu Hrings. Það er bara getgáta út í loftið. Sama blað segir á vefnum, að “hugsanlegt sé”, að hross hafi fælst vegna flugeldasýningar. RÚV segir á vefnum, að sýningarnar “gætu hafa” fælt hrossin. Hvorugur fjölmiðill dregur nein gögn fram til stuðnings fyrirsögnunum. RÚV segir á vefnum, að leiðsögumenn leggi “mögulega” niður vinnu, hvað sem það þýðir. Betra er að reyna að sannreyna málin, birta líklega niðurstöðu og sleppa getgátunum?
Hamingjudagar

Hamingjudagar eru hér á ný. Í forrétt fékk ég volga gulrótarfroðu (850 kr) með sýrðum rjóma og vænum skammti af kúmeni, notalegt dæmi um góða útkomu úr matvinnsluvél. Í aðalrétt fékk ég bragðsterka og frábærlega hæfilega eldaða Klausturbleikju (1.690 kr.) með gljáðum rófum, nýjum kartöflum og glansandi silungshrognum. Á eftir fékk ég skyrfrauð (750 kr.) með nýjum jarðarberjum, það eina, sem ekki skaraði fram úr öðrum stöðum. Með B5 Bistró í Bankastræti er loksins kominn nýr staður, sem skiptir máli. Slíkt hefur ekki gerzt í bænum, síðan Sjávarkjallarinn var opnaður fyrir þremur árum.
Yfirstærðir

B5 Bistró er skemmtilega innréttaður veitingasalur í yfirstærðarformum, allt frá risavöxnum loftlömpum og bókahillum, um langa barborðið, yfir í dimmgráan diskinn og brúna viðarvegginn að baki hans. Staðurinn er að öðru leyti hvítur og dimmgrár. Hann lætur lítið yfir sér að utan, en sagði “bistró”, um leið og ég kom inn. Húsbúnaður er nútímalegur og einfaldur í sönnum bistró-stíl. Þá tegund veitingahúsa hefur sárlega vantað hér á landi. Ég man í flýti ekki eftir fleiri ekta stöðum af því tagi öðrum en 101, handan við hornið í Ingólfsstræti.
Úrval smárétta

B5 sveiflast eftir tímum dagsins milli kaffistofu, matstofu og vínstofu, því að öll vín eru þar seld í glasatali. Sjá má sýnishorn af ýmsum þrúgum og heimshornum. Sérstaða matseðilsins felst í miklu safni smárétta, sem fást allan daginn. Þar fyrir utan eru hádegisseðill og kvöldseðill. Svona staðir eru lausir við yfirlæti frönsku og fínu staðanna með svimandi upphæðum á matseðli. Hér má borða þríréttað fyrir 3.300 krónur í hádeginu og 4.500 krónur á kvöldin. Smáréttirnir kosta um það bil 1.000 krónur, til dæmis ljúfur graflax á rússneskri pönnsu. Til hamingju!
Mál er að linni

“Nú er mál að linni” voru andlátsorð Halldórs Ásgrímssonar í pólitíkinni. Sennilega er þetta óvart sagt, enda var hann ekki sleipur í tungumálinu. Orðalagið smellpassar við pólitíkus, sem hafði allt of lengi valdið fólki þjáningum. Halldór færði okkur stríð við saklausar þjóðir í þriðja heiminum. Hann færði okkur kvótakerfi handa fjölskyldufyrirtæki sínu. Hann færði okkur Kárahnjúkavirkjun, mesta glæp Íslandssögunnar, sem aldrei verður bættur. Halldór var versti pólitíkus landsins. Því er gott, að hann varð bráðkvaddur í pólitíkinni.
Annar alveg eins

Jón Sigurðsson var kjörinn formaður Framsóknarflokksins í gær, enda er hann eldri en fráfarandi formaður. Jón hefur hvorki orðið var við við stóriðjustefnu flokksins né stríðsstefnu hans. Hann veit greinilega mjög lítið um helztu umræðuefni þjóðarinnar, talar bara eins og forsetinn. Hann tekur þó sérstaklega fram, að allt sé gott, sem Framsókn hafi gert. Hann vill nákvæmlega alls enga stefnubreytingu. Þess vegna er hann ekki líklegur til að ná til baka neinu af því fylgi, sem hefur flæmzt frá flokknum undanfarin ár.
Eitt menntaráð

Leikskólar stefna að því að verða skólar. Þar er börnum kennt að draga til stafs. Stefnt er að ókeypis leikskólaplássi fyrir öll börn eins og í öðrum skólum. Skólar stefna hins vegar að því að verða leikskólar, þar sem nóg sé af brauði og leikjum og gaman sé að vera. Enda tekur það skólana sex ár að kenna krökkum að lesa, skrifa og reikna, sem væri mánaðarverk í skóla í Afríku. Einhvers staðar í þessum breytingum munu skólar og leikskólar mætast. Því spyr ég: Af hverju þarf að skipta menntaráði borgarinnar í tvö ráð? Mér sýnist framtíðin stefna að einu ráði.
Sérmeðferð fínimanna

Terroristaótti sýslumanna um allan heim hefur gert flughafnir óbærilegar fólki, meðal annars Keflavíkurvöll. Þeir, sem ferðast mikið, vilja fá undanþágu frá biðröðunum. Þess vegna er verið að leita leiða til að koma fínimönnum hraðar en almenningi gegnum flugvelli. Þeir fari um sérstök hlið með augnskönnun. Þetta var rætt á fundi innanríkisráðherra Evrópusambandsins í London á miðvikudaginn. Á sumum flugvöllum er slíkt kerfi þegar komið. Ef þannig er hægt að friða fínimennina, geta stjórnvöld haldið ótrauð áfram að kvelja fólk í skjóli hryðjuverkagrýlunnar.
Login hryðjuverkaógn

Fyrrum brezkur sendiherra í Úsbekistan segist í Guardian hafa efasemdir um handtökur 24 manna vegna aðildar að tilraun til hryðjuverka í flugvélum milli Bretlands og Bandaríkjanna. Craig Murray segir engan þeirra hafa smíðað sprengju og engan þeirra hafa keypt sér flugmiða. Hann segir flesta þeirra hafa verið undir eftirliti í rúmt ár. Hann segir ekkert mark takandi á yfirheyrslum í Pakistan, þar sem menn séu pyndaðir til að játa hvað sem er. Þeir verði sýknaðir að lokum. Hann telur aðgerðina vera áróður, sem eigi að fá fólk til að sætta sig við harðara lögregluríki.
Stríð sníkjudýra

Framkvæmdirnar við Kárahnjúka eru verkfræðileg stríðsyfirlýsing sníkjudýra gegn landinu, sem þau lifa á. Hér hefur í jarðsögulega skamman tíma búið þjóð, sem rænir landið og ruplar, áður með sauðfé og skógarhöggi og nú með miðlunarlónum og verksmiðjutogurum. Íslendingar lifa í núinu, í afla dagsins, og hafa fæstir tilfinningu fyrir sjálfbærni. Jafnvel Þingvallavatn er notað sem miðlunarlón. Hvorki bændur né sjómenn og allra sízt verkfræðingar hafa sýn til langs tíma yfir afleiðingar rányrkju á auðlindum lands og sjávar. Sem landið á sjálft, en ekki sníkjudýrin á landinu.
Fíllinn Babar

Thomas Gagen skrifar góða grein í Boston Globe um 75 ára gamlar sögur af fílnum Babar, sem missti móður sína í frumskóginum. Hann fluttist til Parísar og tók upp siði manna. Hann fékk skjól hjá franskri hefðarfrú, klæddist í græn föt og borðaði sætar kökur á kaffihúsi. Margir hafa verið ósáttir við þessar bækur, fundizt þær ala á kynjamismun og vestrænu yfirlæti. Sumir sérfræðingar hafa meira að segja sagt, að brenna ætti bækurnar um fílinn Babar. Gagen er því andvígur, telur þær vera hinar beztu bækur. Því er ég hjartanlega sammála. Hemil þarf að hafa á félagslegum rétttrúnaði.
Ómar og ráðherrarnir

Mér finnst gott hjá Sjálfstæðisráðherrum að taka boði Ómars Ragnarssonar um að fljúga og ganga með honum um gróið land, sem fer í kaf í miðlunarlóni Kárahnjúka. Þar á meðal eru svæði, sem voru affriðuð til að geta virkjað Hálslón. Þetta sýnir opnari huga þeirra en hjá ráðherrum Framsóknar. Hinir síðari reka enn róttæka virkjanastefnu í ósnortnum víðernum, þótt verðandi flokksformaður þykist ekki sjá. Með hjálp Ómars verður sýn stjórnarinnar opnari og víðari en hún hefur hingað til verið. Vonandi fer hann varlega í fluginu. Mér þótti nóg um, þegar hann skellti sér í gljúfrið.
Opin símtöl

Orkuveitan hljóðritar símtöl, en geymir þau í of skamman tíma, aðeins þrjá mánuði. Lengri tíma getur tekið að uppgötva, hvort símtal verði gagn í málaferlum eða forsenda aðgerða í öryggismálum. Það er brenglað sjónarmið, að persónuvernd hvíli yfir símtali milli tveggja aðila. Margir nota símtöl til að ausa hótunum, klámi og annarri andstyggð yfir viðmælandann. Það er ekki einkamál friðarspilla og krefst að mínu viti ekki persónuverndar þeirra. Almennt eiga allir, sem það geta, að taka upp símtöl til að verja sig gegn brengluðu fólki, er telur símann vera vopn í taugastríði.
Síminn okrar

Síminn vill ekki viðurkenna, að 250 króna seðilgjald sé okur á kostnaði við útskrift, pappír og póstun reikninga. Það rétta er, að sérstakt umstang við reikninga umfram pappírslaus viðskipti er um 50 krónur. Tæplega eða um það bil 200 krónur af hverjum reikningi er hreint okur. Réttmætt er að kvelja Símann og önnur okurfyrirtæki, sem stunda þetta. Síminn er alls ekki að spara pappír og vernda umhverfið, þegar hann okrar á seðilgjaldinu. Lengi hafa glæpamenn veifað biblíunni og vafið sig þjóðfánanum. Umhverfismál þjóna sama hlutverki hjá Símanum.
Stjörnulaus vegur

Útlendir sérfræðingar misstu af nýja kaflanum á vegi 1 frá Gljúfrá upp fyrir Munaðarnes, þegar þeir gáfu íslenzkum vegum þrjár stjörnur af fjórum mögulegum. Þessi kafli er að mestu í holum og öldum eins og gamlir vegir, sem sökkva í mýrum. Verktaki vegarins hefur sparað um of og ekki skilað frambærilegri vinnu. Það er skylda Vegagerðarinnar sem verkkaupa að sjá um, að verktakar skili frambærilegri og skaðlausri vinnu. Vonandi verða brýnar og nauðsynlegar endurbætur á kaflanum ekki á kostnað skattgreiðenda. Of mikið er um, að verktakar komist upp með hvað sem er.
Hezbolla hjálpar

Hamas og Hezbolla eru eiginlegt stjórnvald á svæðum, þar sem ríkið kemur fólki ekki að gagni. Samtökin sjá um félagslega velferð, byggja hús fyrir fólk og útvega því nauðsynlega þjónustu, svo sem vatn og rafmagn. Hamas vann kosningarnar í Palestínu, af því að samtökin hjálpuðu fólki en sugu ekki af því fé eins og Fatah gerir. Hezbolla hefur nú forustu í endurreisn Líbanons. Hryðjuverkaríkjum hentar að kalla þessi samtök hryðjuverkasamtök, þótt þau séu fyrst og fremst pólitísk hugsjónasamtök, sem eru vel vopnum búin. Í hryðjuverkum jafnast þau ekki á við Bandaríkin eða Ísrael.
Engin áritun

Pakistanar eru þriðjungur þeirra, sem grunaðir eru um aðild að misheppnuðu hryðjuverki um helgina í flugvélum milli Bretlands og Bandaríkjanna. Um leið segja fréttir, að til framkvæmda sé komið samkomulag Pakistans og Íslands um afnám vegabréfsáritunar til Íslands. Það er ótímabær ákvörðun. Pakistan er annar endi öxuls hryðjuverkakerfis alKaída. Þar læra hryðjuverkamenn. Hinn endi öxulsins er Sádi-Arabía, þar sem illvirkin eru fjármögnuð. Afganistan og einkum Írak eru aukapeð í þessu tafli. Það er ekki í lagi, að hryðjuverkamenn frá Pakistan eigi greiða leið til Íslands.
Evrópa vaknar

Efnahagur Evrópu er að vakna til lífsins. Þýzkaland og Frakkland eru komin vel fram úr Bandaríkjunum í hagvexti og Bretland er rétt skriðið fram úr þeim. Útflutningur hefur gengið vel á meginlandi Evrópu, þrátt fyrir sterka evru, þrátt fyrir háar greiðslur til umhverfisverndar og velferðar, þrátt fyrir styttri vinnudaga og styttri vinnuævi. Bjartsýni fólks hefur vaxið í Þýzkalandi. Hagfræðingar vænta góðs af því, enda telur brengluð hagfræði nútímans, að sukk og kaupæði almennings þýði hagvöxt. Hugtök hagvaxtar eru brengluð, en samt má nú sjá aukin umsvif í Evrópu.
Koizumi villist

Koizumi forsætisráðherra í Japan hefur enn einu sinni heimsótt helgidóm stíðsæsinga, Jasukuni. Þetta er í sjötta sinn, sem hann heimsækir musterið, sem er samkomustaður manna, er sjá ekkert rangt í framgöngu Japans í síðari heimsstyrjöldinni. Þeir telja hana ekki hafa verið árásarstríð, gegn orðum nánast allra sagnfræðinga. Í helgidómnum er sérstakt safn helgað fegrun stríðsrekstrar Japana. Með návist sinni hefur Koizumi stutt endurritun mannkynssögunnar að þessu leyti. Og gert Japönum ókleift að taka sæti meðal lýðræðisþjóða heims á sama hátt og Þjóðverjar hafa gert af reisn.
Tölvan í flugi

Mér dettur ekki í hug að setja fartölvuna mína í farangursgeymslu flugvéla. Ég vil ekki, að hún skemmist. Ég vil ekki heldur, að óviðkomandi aðili komist yfir hana. Ég vil alls ekki, að flugfélagið týni henni eins og það týnir öðrum farangri. Ég vil halda á henni í fluginu, prívat. Nú er það ekki lengur hægt, því að hryðjuverkamenn hafa hrætt glóruna úr sýslumönnum heimsins. Ég þarf hins vegar að nota tölvuna daglega. Þess vegna mun ég ekki nota flug meðan ruglið er í gangi. Þess vegna hef ég ekki einu sinni pantað hina árlegu skíðaferð. Fleiri kvarta um glóruleysið en ég einn.
Jón eða Siv

Jón Sigurðsson og Siv Friðleifsdóttir eru ein og sama persónan. Mig skiptir engu, hvort þeirra verður formaður Framsóknar. Ég veit af viðtölum í fjölmiðlum, að Jón verður verri en Halldór, sem var botn stjórnmálanna. Um Siv veit ég, að hún laug, að Kárahnjúkavirkjun kaffærði mela eina. Ég hef sannreynt, að landið, sem sekkur í Hálslón, er að mestu gróið og býr yfir einstæðum náttúruminjum. Þær voru þess valdandi, að ríkisstjórnin þurfti að affriða Kringilsárrana til að koma orkuverinu á koppinn. Jón og Siv henta bæði hálfdauðum flokki, sem þarf sem fyrst að deyja alveg.
Eldunarleti

Þegar allir eru í sveitinni og ég er einn heima að vinna, nenni ég ekki nema stundum að elda ofan í mig heitan mat. Ég freistast til að fara út að borða. Kvöldmatur þarf ekki að vera dýr í bænum. Á Krua Thai borga ég 1200 krónur, en umhverfið á staðnum er ekki aðlaðandi. Múlakaffi kostar 1300 krónur, en þar er maturinn geymdur í hitakössum. Tvíréttaður eða meiri alvörumatur fæst í Kínahúsinu á 1900 krónur, 2250 á Pottinum og pönnunni, 2450 á Jómfrúnni og 2950 krónur á Maru, á Þremur frökkum hjá Úlfari og á Laugaási. Miðað við gæði eru þetta frambærilegar upphæðir.
Sænautasel

Ég kom í Sænautasel á Jökuldalsheiði, heiðajörð, sem hélzt í byggð fram á miðja síðustu öld. Hitti þar síðasta bóndasoninn, sem sagði mér frá búskaparhátum, þegar hey fékkst bara af flæðiengjum og helzta björgin var silungur úr vatninu Í Sænautaseli stendur gamli bærinn með sambyggðu fjósi og hesthúsi. Fjárhúsið hefur verið endurbyggt og þar er selt kaffi og súkkulaði með kleinum, jólaköku og lummum. Sænautasel er stutt frá gömlu leiðiinni um Möðrudalsöræfi, þeirri sem liggur um Möðrudal. Það er króksins virði að sleppa frá sjoppunum.
Margir meðsekir

Landsvirkjun hefur runnið á rassinn með Kárahnjúka. Hún er meira en hálfu ári á eftir áætlun og fer marga milljarða fram úr áætlun. Hún selur orku á hálfu Brazilíuverði. Efnahags- og framfarastofnunin gagnrýnir virkjunina og leyndina um orkuverðið. Verstir eru lygafjötrarnir. Virkjunin hefur frá upphafi verið knúin af ofurlygum, fjárhagslygum, verkfræðilygum og náttúrulygum. Ríkisstjórnin hafði bara forustu, útvegaði fé og ríkisábyrgð. Margir fræðingar seldu sál sína. Þeir eru meðsekir og munu líka svara til saka.
Þjóðin er aumingi

Allt, sem nú er vitað um Kárahnjúkavirkjun, hefur verið vitað frá upphafi. Þjóðin getur ekki skotið sér á bak við, að hún hafi ekki haft réttar upplýsingar, þegar hún endurkaus ríkisstjórnina. Samfylkingin getur ekki varið svik sín á Alþingi við land og þjóð með vísun til rangra upplýsinga. Frá upphafi hafa fréttir og greinar í útbreiddum fjölmiðlum skýrt frá sannleikanum. Aftur og aftur og aftur. Það var hins vegar þjóðin, sem kaus að hafna sannleikanum og trúa lyginni. Hún hefur hagað sér eins og hver annar aumingi.
Hraukar og rúllutertur

Ég var í Kringilsárrana, tíndi ber og skoðaði beitiland. Þar sá ég hrauka og rúllutertur, einstæð og áður friðuð náttúruundur, sem munu hverfa undir Hálslón. Ég gekk á botni hins yfirvofandi lóns og sá með eigin augum, að gróið er mest af landinu, sem hverfur. Ég sá Töfrafoss og tugi annarra stórfossa, sem munu hverfa. Þetta vissi ég raunar allt áður, en sá það nú sjálfur. Allt reyndist vera satt, sem óvinir virkjunarinnar sögðj. Allt var lygi, sem landníðingarnir Halldór, Siv og Valgerður sögðu. En þjóðin fíflaðist til að trúa þeim.
Ómar er goðsögn

Ég flaug með Ómari Ragnarssyni um Hálslón. Við lentum á flugvöllum, sem hann hefur markað á svæðinu. Ómar er með merkustu núlifandi Íslendingum, hefur komið fleiru í verk en heill árgangur af stúdentum. Hann er lifandi goðsögn, með margt í smíðum, meðal annars kvikmynd mesta hneykslis sögu okkar, þegar Hálslón fyllist á næsta ári. Ómar hefur sætt ofsóknum út af réttum fréttum af Kárahnjúkavirkjun, því að óvinir lands og þjóðar í stjórn og Landsvirkjun eru ofurlygnir, með fulla vasa fjár og svífast einskis.